CELEX: 62019TN0542
Language: fi
Date: 2019-08-05 00:00:00
Title: asia T-542/19: Kanne 5.8.2019 – FV v. neuvosto

7.10.2019   
            
            
               FI
            
            
               Euroopan unionin virallinen lehti
            
            
               C 337/11
            
         
      Kanne 5.8.2019 – FV v. neuvosto
      (asia T-542/19)
      (2019/C 337/12)
      Oikeudenkäyntikieli: ranska
      
         Asianosaiset
      
      
         Kantaja: FV (edustaja: asianajaja É. Boigelot)
      
         Vastaaja: Euroopan unionin neuvosto
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  toteamaan, että kanne voidaan ottaa tutkittavaksi ja että se on perusteltu, ja tämän seurauksena:
               
            
                  —
               
               
                  kumoamaan [Y]:n nimittävänä viranomaisena 3.5.2019 tekemän päätöksen, jonka neuvoston johtava oikeudellinen neuvonantaja [X] antoi kantajalle tiedoksi 6.5.2019 ja jonka mukaan ”1. Kantaja, joka on syntynyt 25.3.1956 [luottamuksellinen] (1), ja on palkkaluokan AST 7 virkamies, asetetaan virkavapaalle yksikön edun vuoksi henkilöstösääntöjen 42 c artiklan nojalla ja hän voi vaatia mainitussa artiklassa tarkoitettuja taloudellisia etuja. 2. Tämä päätös tulee voimaan 31.12.2015.”
               
            
                  —
               
               
                  velvoittamaan neuvoston maksamaan kantajalle korvauksena aineellisesta vahingosta ja uran vaarantumisesta 151 101,72 euroa, jota voidaan korottaa tai alentaa oikeudenkäynnin aikana,
               
            
                  —
               
               
                  velvoittamaan neuvoston maksamaan kantajalle korvauksena henkisestä kärsimyksestä ja maineen vahingoittumisesta 70 000 euroa, jota voidaan korottaa tai alentaa oikeudenkäynnin aikana,
               
            
                  —
               
               
                  joka tapauksessa velvoittamaan vastaajan korvaamaan kaikki oikeudenkäyntikulut unionin yleisen tuomioistuimen työjärjestyksen 134 artiklan 1 kohdan mukaisesti.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1.
               
               
                  Ensimmäinen kanneperuste, joka perustuu SEUT 266 artiklan rikkomiseen ja unionin oikeuden perusperiaatteiden ja yleisten periaatteiden, mm. perusteltujen odotusten ja luottamuksensuojan periaatteen, hyvän hallinnon, vilpittömän mielen ja oikeusvarmuuden periaatteiden sekä suhteellisuusperiaatteen loukkaamiseen.
                  Kantaja katsoo tässä yhteydessä, että nimittävä viranomainen ei ole selvästikään soveltanut ja tulkinnut asianmukaisesti edellä mainittuja säännöksiä ja periaatteita, koska se ei ole toteuttanut Euroopan unionin yleisen tuomioistuimen 14.12.2018 antaman kumoamistuomion FV v. neuvosto (T-750/16, EU:T:2018:972) edellyttämiä toimia. Se katsoo myös, että viimeksi mainittu on loukannut periaatetta, jonka mukaan hallinnon on tehtävä ratkaisu, joka ei ole suhteeton eli joka on tarpeen tavoiteltujen päämäärien saavuttamiseksi, mikä tarkoittaa, että päätöksen sisältö ja muoto vastaavat tavoiteltua päämäärää. Lopuksi kantaja väittää, että hänen perusteltua luottamustaan siihen, että nimittävä viranomainen panee asianmukaisesti ja huolella edellä mainitun tuomion T-750/16 täytäntöön ilman taannehtivaa vaikutusta ja siten, että SEUT 266 artiklaa sovelletaan asianmukaisesti, on loukattu.
               
            
                  2.
               
               
                  Toinen kanneperuste, joka perustuu yhtäältä siihen, että kanteen kohteena olevalla päätöksellä loukataan henkilöstösääntöjen 42 c artiklaan ja 23.10.2015 julkaistuun henkilöstötiedotteeseen 71/15 sisältyviä edellytyksiä, mikä tarkoittaa, että on loukattu periaatetta, jonka mukaan hallinnon on perustettava ratkaisunsa oikeudellisesti hyväksyttäviin perusteisiin, jotka ovat asianmukaisia, joihin ei liity ilmeistä arviointivirhettä ja jotka eivät ole oikeudellisesti tai tosiseikkojen osalta virheellisiä, ja toisaalta menettelyn väärinkäyttöön.
                  Kantaja katsoo tässä yhteydessä, että tehdessään riidanalaisen päätöksen näissä olosuhteissa nimittävä viranomainen ei ole selvästikään soveltanut ja tulkinnut asianmukaisesti edellä mainittuja henkilöstösääntöjä ja henkilöstötiedotetta, koska se on perustellut päätöksensä sekä tosiseikkojen että oikeudellisten seikkojen osalta virheellisillä perusteluilla. Hän katsoo, että neuvosto ei ole perustellut yksikön etua, johon se vetosi soveltaessaan kantajaan 42 c artiklaa, eikä yksilöinyt niitä tosiasiallisia organisaation tarpeita, joiden vuoksi väitettiin, että oli välttämätöntä hankkia uusia pätevyyksiä, joita kantaja ei kykenisi hankkimaan, ja lisäksi nimittävä viranomainen on selvästi käyttänyt 42 c artiklaa kurinpitomenettelynä.
               
            
                  3.
               
               
                  Kolmas kanneperuste, joka perustuu huolenpitovelvoitteen rikkomiseen. Kantaja katsoo tässä yhteydessä, että tehdessään riidanalaisen päätöksen näissä olosuhteissa nimittävä viranomainen ei ole noudattanut tasapainoa, jonka nojalla toimielimen on otettava huomioon kaikki seikat, jotka ovat omiaan vaikuttamaan sen ratkaisuun, ja huomioitava sekä yksikön etu että kyseisen virkamiehen etu.
               
            
         (1)  Luottamukselliset tiedot poistettu.